Ove Roll Lund

Ove Christian Roll Lund (1910–1946) var en norsk offiser og bergingeniør. Han er kjent for sin innsats under andre verdenskrig da han ble dekorert med Krigskorset med sverd, Norges høyeste utmerkelse. 

 Familie og yrke 
Han var sønn av major og ordfører i Strinda Bonsach Lund og hustru Mary Roll. Han var oppkalt etter sin oldefar på morssiden, Ove Christian Roll, som var ordfører i Trondhjem og justitiarius
ved Trondhjems stiftsoverrett.

Lund var utdannet bergingeniør og arbeidet før verdenskrigen på Svalbard, der han også var direktør for Sveagruven.Magnus Sefland: «Ishavsskuta "Malula"/"Selis"», Isflaket, Organ for Ishavsmuseets Venner, nr. 3, 2005.

 Andre verdenskrig 
Under andre verdenskrig kom Lund til Storbritannia der han gikk inn i de norske hærstyrkene. 

Løytnant Lund ble utnevnt til nestkommanderende for Operasjon Fritham, som skulle sikre kullgruvene på Svalbard. Ekspedisjonen ble i april 1942 sendt med ishavsskutene DS «Selis» og DS «Isbjørn» via Island. Operasjonen ble møtt med hard kamp fra tyske fly. Den 14. mai ble skutene senket av fire tyske Focke-Wulf Condor fly i Grønfjorden. Ekspedisjonens leder, oberstløytnant Einar Sverdrup, falt sammen med tolv av mannskapet. Under ledelse av Lund kom de overlevende seg over isen til Barentsburg. Han sendte folk til Sveagruven og organiserte rekognosering til Adventfjorden, Longyearbyen og Adventdalen for å oppklare tysk nærvær. 

De norske styrkene kom under stadige tyske luftangrep og holdt ut under vanskelige forhold fram til juni 1943 da Operasjon Gearbox ankom med forsterkninger.Torbjørn Torkildsen (red.): Svalbard. Vårt nordligste Norge, 2. utgave, Oslo: Aschehoug, 1991, s. 216–217.

I statsråd ble kaptein Lund tildelt Krigskorset med sverd «for personlig mot og innsats under ild fra fiendtlig bombefly den 14/5. 1942, personlige rekognoseringer mot fienden og for å ha vist fremrakende lederegenskaper under Fritham-ekspedisjonen.»Erik Gjems-Onstad (red.): Krigskorset og St. Olavsmedaljen med ekegren. s. 75–78. 

 Etter krigen 
Etter freden ble Lund engasjert i arbeidet med å administrere gjenværende tysk personell i Trøndelag.
Aftenposten, 29. august 1946, s. 1. Han fikk permisjon for å bidra til gjenreisningen av gruvedriften på Svalbard og ble i 1946 driftsbestyrere i Kings Bay Kull Company. Han ble samme år drept ved Ny-Ålesund.Verdens Gang, 30. august 1946, s. 8. 

 Utmerkelser 

I tillegg til Krigskorset med sverd mottok Lund også Haakon VIIs 70-årsmedalje og den britiske Distinguished Service Order.

Fjellet Lundryggen ved Ny-Ålesund på Svalbard er oppkalt etter ham.Stadnamn på Svalbard og Jan Mayen, Norsk Polarinstitutt.

 Referanser 

Kategori:Norske offiserer
Kategori:Norske bergingeniører
Kategori:Krigskorset
Kategori:Haakon VIIs 70-årsmedalje
Kategori:Distinguished Service Order